Leygarkvøldið vóru 280 hondbóltsfólk á gallaveitslu í høllini á Hálsi, sum Kyndil skipaði fyri. Sigast má, at veitslan eydnaðist avbera væl, tí øll hava latið væl at síðan, og fólk fóru ikki úr høllini, fyrr enn sólin reis í eystri sunnumorgunin. Skemt, sangur og handanir vórðu avgreidd so festliga, sum tað sømir seg á tílíkari veitslu, og Tróndur Arge var maðurin, sum stýrdi borðhaldinum við hepnari hond. Jens Marni og vinmenn syrgdu fyri góða dansitónleikinum. Tomma Petersen úr Kyndli gjørdist ársins málverji saman við Marjanu Lucic og varð vald á ársins lið eisini. Til lukku við tí, Tomma! Kyndil takkar øllum hondbóltsfólkum kring landið fyri eitt megnar kvøld og eitt spennandi kappingarár. Vit síggjast aftur næsta ár! Dómsnevndin hevur nú viðgjørt kæruna hjá Kyndli um FM-heitið í G 17, har Kappingarnevndin gjørdi av, at Neistin skuldi vinna kappingina, hóast Kyndil, Neistin og VB stóðu á jøvnum í stigum. Kyndil helt uppá, at reglurnar skuldu tulkast so, at Neistin kundi ikki vinna kappingina við at hava besta málmunin í innanhýsis dystum millum Kyndil, Neistan og VB, tá Neistin ikki hevði betri innanhýsis málmun enn Kyndil í dystunum millum Kyndil og Neistan, og tá Kyndil var betri enn Neistin í samlaðari málúrtøku í allari kappingini. Í dag hevur Dómsnevndin boðað frá, at hon staðfestir avgerðina hjá Kappingarnevndini um, at Neistin hevur vunnið. Hetta ger hon m. a. við at hyggja at altjóða reglum, sum líkjast føroysku reglunum, og hvussu tær verða tulkaðar. Á hendan hátt kemur hon til tað úrslit, at Kappingarnevndin hevði rætt. Kyndil tekur hesa avgerð til eftirtektar og ynskir Neistanum til lukku við FM-heitinum Myndamaðurin Bjartur Vest tók nakrar framúrskarandi myndir í høllini, tá FM-finalurnar vóru. Eftir næstu finaluna, tá okkara kvinnur koppaðu Neistanum, var frøin so sera stór í okkara legu. Her eru 15 myndir, tær flestu av søta sigrinum, sum kann fáa stóran týdning fyri bæði kvinnuhondbóltin og manshondbóltin hjá Kyndli næstu árini. At vinna FM-finalur er sakin, eins og myndirnar vísa. 11 av myndunum eigur Bjartur. Vit takka fyri lán Triðja FM-finalan í dag endaði við 26-19 sigri til Neistan, og Neistin er tí FM-vinnari í ár. FM-heitið er væl uppiborið, tí Neistin hevur verið besta liðið í ár, men kyndilskvinnur vístu fantastiska styrki í teimum trimum finaludystunum. Ósigurin í dag stóðst av, at Jacklin Durhuus og Barbara Brauer sluppu at skjóta ov mong mál, og at okkara gjørdu ov mong mistøk í álopinum. Sama ger. Nógvir minuttir vóru ikki lidnir frá dystarenda, tá smílini aftur hómaðust á okkara kvinnum, tí við glitrandi silvurmerkjunum um hálsin kunnu tær eisini vera sera ernar av kappingini í ár. Kyndil er í toppinum aftur í føroyskum kvinnuhondbólti. Við ágrýtni og taktiskum snildi koppaðu vit Neistanum í einari finalu og smakkaðu gull eina løtu. Hetta fer alt felagið at byggja fyrireikingarnar til næsta ár á. Hjartaliga til lukku, Neistin, og hjartaliga til lukku, kyndilskvinnur! Fá høvdu væntað tað, men øll í Føroyum tosaðu um tað, tá tað var hent. Kyndilskvinnur bastu neistakvinnum, og tárini runnu á kinnunum á teimum grønu, tá dysturin var liðugur. Aldrin í 10 ár hevur eitt kvinnulið hjá Kyndli rakt eitt so stórt plettskot sum í næstu finaluni ímóti Neistanum 27 apríl í 2013. Uppskriftin var at dekka 4-2, og tað riggaði frá byrjan til enda. Úrslitið gjørdist 21-18 til Kyndil, og Neistin hevði tapt sín fyrsta dyst í ár! Neistakvinnur kunnu av sonnum skelva á hondum og skjóta við síðuna av ein stóran part av einum dysti. Hetta prógvaði kyndilsverjan í næstu finaluni. Hvussu fer at gangast í avgerandi finaluni, veit ongin. Men kundi Kyndil vinna á Neistanum 27. apríl 2013, kann Kyndil eisini vinna 28. apríl 2013! Okkara kvinnur vóru treystar í finaluni ímóti Neistanum í kvøld, hóast tær taptu 27-21. Seinni hálvleikur endaði javnur 14-14, so í roynd og veru var byrjanin orsøkin til munin. Neistin kom á odda 5-0, og tað kravdi eitt time-out. Eftir hetta gjørdist støðan 6-3, men Neistin dró eitt sindur frá og var á odda 13-7 í hálvleikinum. Offensiva verjan hjá Kyndli riggaði yvirhøvur væl. Barbara Braur skeyt bara trý mál í opnum spæli, og tað var ikki gamalt, men Marjun Danberg fekk átta, og tað var ov nógv. Kyndilsliðið fór ongantíð niður við høvdinum, og tað fóru grønu áskoðararnir heldur ikki. Simona P. var sera trygg við brotskøstunum og skeyt níggju mál, Tomma hevði fleiri fínar bjargingar, eisini tvey brotskøst, og Turið var ágrýtin og sannførandi á vinstra vongi við fimm málum og góðari mansverju av Brauer. Samanumtikið vóru stríðsviljin og mentala styrkin á øllum liðnum góð. Vit herja á aftur leygardagin! Onki er sum finalur, og vit skulu hava tríggjar í ár! So standa FM-finalurnar hjá kvinnunum ímóti Neistanum fyri framman. Fyrsta finalan verður flaggdagin 25. apríl kl. 20.00. Heitt verður á øll kyndilsfólk um at møta fjølment til finalurnar í grønum. Vit hita upp í Bowlinghøllini frá kl. 18.00 flaggdagin, har til ber at fáa andlitini málað. Leygarkvøldið verður finalan spæld kl. 19.00. Tá hita vit upp í Bowlinghøllini frá kl. 15.30 til kl. 18.00. Kyndilsliðið hevur verið næstbest higartil, men finalur eru finalur, og vit minnast, at í steypadystunum ímóti Neistanum fyrr í ár høvdu kynduilskvinnur gott tak á neistaliðnum, ikki minst tí tær fingu góðan stuðul á áskoðaraplássunum. Latið okkum stuðla teimum til sigurs! Kappingarárið er farið at halla, og bara hjá kvinnum og monnum vantar endaliga avgerðin. Í øllum deildum vann Kyndil hetta kappingarárið fýra FM-heiti og fýra steypakappingar. Haraftrat vann felagið fimm silvurmerki í FM og tvey silvurmerki í steypakappingum. Her sæst, hvussu gekk í ár So eydnaðist tað! Kyndilskvinnur eru í finaluni eftir 27-27 ímóti VÍF/Tjaldur í gjár. Leingi tóktist rættiliga ivasamt, um okkara kvinnur fóru at fáa stig burtur úr dystinum, tí allatíðina var VÍF/Tjaldur frammanfyri við einum, tveimum ella trimum málum, men heilt ímóti endanum komu okkara framum 27-26. So skoraði tær gulu til 27-27, og VÍF/Tjaldur kundi stolið bæði stigini í seinasta álopinum, men lukkutíð fyri øll grøn hjørtu brast bólturin í stongina og út, og so var finaluplássið tryggjað. Finaluplássið er eitt sera stórt og flott avrik hjá øllum teimum, sum hava strembað eftir, at kvinnurnar aftur skuldu koma í toppin í føroyskum hondbólti. Eldri sum yngri á liðnum, hjálparfólk kring liðið og ikki minst ótroyttiligi venjari okkara, Geir Wardum, hava so hjartaliga uppiborið finaluplássið. Til lukku øll somul!